ኢትዮጵያ በመላ አፍሪካ ጨዋታ በ13 ስፖርት ትሳተፋለች
በሞሮኮ ራባት ከተማ በሚካሄደው 12ኛው መላ አፍሪካ ጨዋታ ኢትዮጵያ በ13 የስፖርት አይነቶች ተሳታፊ ለመሆን ልዑካን ቡድኗን ወደ ስፍራው ልካለች። ከዚህ ቀደም በነበረው የመላ አፍሪካ ጨዋታ ኢትዮጵያ በአስር የስፖርት አይነት ተሳታፊ እንደነበረች የሚታወስ ሲሆን ዘንድሮ በቼዝ ፣ ካራቴና 3 በ 3 ቅርጫት ኳስ ውድድር በአዲስ የምትሳተፍባቸው የስፖርት ዓይነቶች ሆነው ተካተዋል። ውድድሩ ከመጪው ማክሰኞ አንስቶ ለተከታታይ ሁለት ሳምንታት የሚካሄድ ሲሆን ኢትዮጵያን በተለያዩ ስፖርቶች
የወከሏት መቶ ሰማንያ ስምንት አትሌቶችና የልዑካን ቡድኑ ከትናንት በስቲያ ምሽት በሂልተን ሆቴል አሸኛኘት ተደርጎለታል። የአሸኛኘት ፕሮግራሙ ላይ የኢፌዴሪ ስፖርት ኮሚሽን ኮሚሽነር አቶ እርስቱ ይርዳ ፣ የኢትዮጵያ ኦሊምፒክ
ኮሚቴ ፕሬዚዳንት ዶክተር አሸብር ወልደ ጊወርጊስ እንዲሁም የኢትዮጵያ አትሌቲክስ ፌዴሬሽን ተቀዳሚ ምክትል ፕሬዚዳንት ሱፐር ኢንቴደንት
ኮረኔል ደራርቱ ቱሉ በመገኘት የመልካም ምኞት መልዕክት አስተላልፈዋል ። ኮሚሽነሩ አቶ እርስቱ ይርዳ 12ኛው የመላ አፍሪካ ጨዋታ ከዚህ በፊት ከነበረው በተሻለ መልኩ ጊዜ
ተወስዶ ዝግጅት እንደተደረገበት ገልፀዋል። አትሌቶች የተሻለ የቴክኒክ፣ የታክቲክ እና ስነ ልቦና ዝግጅት ያደረጉበት፤ አሠልጣኞች
በቂ ጊዜ ወስደው ሠልጣኞችን ለማብቃት እና ውጤታማ ለማድረግ ተግተው የሰሩበት መሆኑን የተናገሩት ኮሚሽነሩ ኢትዮጵያ በዘንድሮው
መላ አፍሪካ ጨዋታ ተሳትፎዋን ከፍ በማድረግ በአስራ ሦስት የስፖርት አይነቶች ተፎካካሪ እንደምትሆን አብራርተዋል። ‹‹ በ12ኛው
መላ አፍሪካ ጨዋታ ስትሳተፋ ሀገርን ነው የምትወክሉት፣ የቡድን መንፈስን በማጠንከር፣ ኢትዮጵያዊ ዲሲፕሊን ጠብቃችሁ፣ በብቃት እና
በውጤት የተሻላችሁ በመሆን ሀገራችን በአፍሪካ መድረክ ደምቃ እና ሰንደቋ ከፍ ብሎ የሚታይበት ሊሆን ይገባል›› በማለትም ኮሚሽነሩ
መልካም ምኞታቸውን ገልፀዋል። የኢትዮጵያ ኦሊምፒክ ኮሚቴ ፕሬዚዳንት ዶክተር አሸብር ወልደጊወርጊስ በበኩላቸው ስፖርት መቻቻልና
መደጋገፍን የሚጠይቅ መሆኑን ጠቁመው፤ ኢትዮጵያ በአፍሪካ በሁሉም ነገር የመሪነት ሚና እንዳላት አብራርተዋል። በመሆኑም ስፖርተኞች
በቆይታቸው በኢትዮጵያዊ ስነምግባር እና በአስተማሪነት መሪ በመሆን ፤ ከሁሉ በላይ ህዝቡ የሚጠብቀውን ውጤት በማስመዝገብ ተልዕኳቸውን
አሳክተው መመለስ እንደሚገባቸው ተናረዋል። ለዚህም ኮሚሽኑ እና ኦሊምፒክ ኮሚቴ አስፈላጊውን ድጋፍ ማድረጉን አብራርተዋል። ከሁሉም ዘግየት ብላ ወደ ስፍራው የደረሳቸው የኢትዮጵያ አትሌቲክስ ፌዴሬሽን ተቀዳሚ ምክትል ፕሬዚዳንት
ሱፐር ኢንቴደንት ኮረኔል ደራርቱ ቱሉ ወደ አዳራሹ ስትገባ በስነስርዓቱ እየታደሙ የሚገኙ አትሌቶች በሙሉ ከመቀመጫቸው በመነሳት
በደማቅ ጭብጨባ ተቀብለዋታል። ደራርቱ በአስተላለፈችው መልዕክት ‹‹ሀገርን መወከል ከባድ ነው፤ ስፖርት ጨዋነት ነው፣ ፍቅር ነው፣
ማሸነፍ ሌላ ጉዳይ ነው፤ በመሆኑም ሀገራችሁን በጥሩ ስነመግባር እና ስፖርታዊ ጨዋነት ልታስጠሩ ይገባል›› ብላለች ። ‹‹ኢትዮጵያን መወከል መታደል ነው እና ክብር እና ኩራት ሊሰማችሁ ይገባል። እኔም ከ20 ዓመታት
በፊት ይህ እድል ገጥሞኝ ስሜቱ ምን እንደሆነ አውቀዋለሁና›› በማለትም ደራርቱ ተናግራለች። በአሸኛኘት ስነ ስርዓቱ ላይ የኢፌዴሪ ስፖርት ኮሚሽን ምክትል ኮሚሽነር አቶ ጌታቸው ባልቻ የልዑካን
ቡድኑ በድል እንዲመለስ ምኞታቸውን የገለፁ ሲሆን፣ የተሳፊ ልዑካን ቡድን አባላት ተወካዮች በውድድሩ የተሻለ ውጤት ለማስመ ዝገብ
በቂ ዝግጅት ማድረጋቸውን በመድረኩ ገልፀዋል ። አዲስ ዘመን ነሀሴ 9/2011ቦጋለ አበበ 